Diari Oficial de la Generalitat Valenciana


Sumari del DOGV 3255, del 02-06-1998 (1998/4493)

DECRET 65/1998, de 26 de maig, del Govern Valencià, pel qual s'aprova el Reglament Orgànic i Funcional de l'Institut Valencià d'Estadística.
--------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/05/26/65**

### Versions

 04/04/2000 - Actualitat  Text inicial: 03/06/1998 - 03/04/2000 

### Dades del document

Número de DOGV
:   3255

Data del DOGV
:   02-06-1998

Secció del DOGV
:   I. DISPOSICIONS GENERALS

Número del document
:   1998/4493


Data del document
:   26-05-1998

Organisme emissor
:   Conselleria d'Economia, Hisenda i Administració Pública

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 31.12.2000**

 

**DECRET 65/1998, de 26 de maig, del Govern Valencià, pel qual s'aprova el Reglament Orgànic i Funcional de l'Institut Valencià d'Estadística.**

 

**[(DOCV núm. 3255 de 02.06.1998)](http://www.docv.gva.es/datos/1998/06/02/pdf/1998_4493.pdf)** **Ref. 0998/1998**

 

L'Institut Valencià d'Estadística (IVE) va ser creat per la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat Valenciana, com a entitat autònoma de caràcter administratiu adscrita a la Conselleria d'Economia, Hisenda i Administració Pública, i fent ús de l'autorització concedida al Govern Valencià a fi de complir el que preveu la disposició addicional tercera d'aquesta llei, cal aprovar el seu reglament, dotant-lo de les normes d'organització i funcionament necessàries per al desenvolupament de les seues competències.

La present norma s'estableix per a dotar l'Institut Valencià d'Estadística d'una estructura adequada al compliment de les funcions que té assignades, distribuint la competència entre els seus òrgans i concretant el seu objecte en una reglamentació de caràcter organitzatiu adequada a la capacitat funcional necessària per a garantir la neutralitat operativa en el desenvolupament de la metodologia estadística, la publicació i difusió de resultats, el disseny de normes reguladores de les estadístiques i en la preservació del secret estadístic.

Amb aquesta perspectiva s'aborda aquest reglament mitjançant el qual, amb criteris de flexibilitat, es regula una organització que, amb plena subjecció a les normes de caràcter estructural que regeixen l'actuació de l'administració pública valenciana, dota l'Institut Valencià d'Estadística d'aquells mecanismes que asseguren una resposta ràpida, àgil i eficaç als fins que té encomanats.

Per això, a proposta del conseller d'Economia, Hisenda i Administració Pública i prèvia deliberació del Govern Valencià, en la reunió del dia 26 de maig de 1998,

 

DECRETE

 

CAPÍTOL I. Naturalesa, funcions i règim jurídic

 

**Article 1. De l'Institut Valencià d'Estadística**

1. L'Institut Valencià d'Estadística (IVE) és una entitat autònoma de caràcter administratiu, dotada de personalitat jurídica pròpia i plena capacitat d'obrar per al compliment dels seus fins, adscrit a la Conselleria d'Economia, Hisenda i Administració Pública, i que té per objecte l'impuls, l'organització i la direcció de l'activitat estadística d'interès per a la Generalitat Valenciana en el marc previst en la Llei 5/1990, de 7 de juny, d'Estadística de la Comunitat Valenciana.

2. L'Institut Valencià d'Estadística gaudirà de la capacita funcional necessària per a garantir la seua neutralitat operativa en el desenvolupament de la metodologia estadística, la publicació i difusió de resultats, el disseny de normes reguladores de les estadístiques i en la preservació del secret estadístic.

 

**Article 2. Competències i funcions**

Correspon a l'Institut l'exercici de les competències i funcions per a ell previstes en la Llei 5/1990, de 7 de juny, d'Estadística de la Comunitat Valenciana.

 

**Article 3. Règim jurídic**

1. L'Institut Valencià d'Estadística es regirà pel que disposa la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat Valenciana; en la Llei 5/1990, de 7 de juny, d'Estadística de la Comunitat Valenciana; el text refós de la Llei d'Hisenda Pública de la Generalitat Valenciana i la legislació general d'Administració pública o d'entitats autònomes que li siga d'aplicació. També es regirà pel que disposa el present reglament, la seua normativa de desplegament i per la reglamentació interna emanada del mateix Institut. 

2. Els actes i les resolucions de l'Institut Valencià d'Estadística se sotmetran al règim jurídic disposat en la Llei 5/1983, de 30 de desembre, de Govern Valencià, i en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

3. Contra els actes administratius del director de l'Institut Valencià d'Estadística es podrà interposar recurs ordinari davant el conseller d'Economia, Hisenda i Administració Pública, excepte els relatius a personal de l'Institut, que posaran fi a la via administrativa.

4. Les reclamacions prèvies, en afers civils i laborals, seran resoltes pel president de l'IVE i de la Comissió Executiva.

 

CAPÍTOL II. Organització de l'Institut

 

**Article 4. Organs de direcció**

L'Institut Valencià d'Estadística (IVE) s'estructura en els òrgans directius següents, amb competència en tota la Comunitat Valenciana:

- President.

- Comissió Executiva.

- director.

- Consell Valencià d'Estadística.

 

CAPÍTOL III. Del president de l'Institut Valencià d'Estadística

 

**Article 5. Funcions**

El president de l'Institut Valencià d'Estadística serà, amb caràcter nat, el conseller d'Economia, Hisenda i Administració Pública, que presidirà així mateix la Comissió Executiva i al qual correspondrà l'exercici de les funcions següents:

a) Exercir la representació del Govern Valencià en matèria estadística.

b) La superior representació de l'Institut Valencià d'Estadística. La representació legal extrajudicial de l'Institut.

c) Les competències que en matèria economicofinancera, pressupostària, contractual i patrimonial reconeix la normativa vigent als representants legals de les entitats autònomes de caràcter administratiu.

d) Firmar, en nom de l'Institut, convenis en matèria estadística amb entitats públiques o privades.

e) Proposar al Govern Valencià el nomenament i el cessament del director de l'Institut, així com a la Comissió Executiva de l'IVE el nomenament i el cessament del secretari d'aquesta.

f) Aquelles funcions genèriques atribuïdes als presidents dels òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com qualsevol altres funcions que li reconega l'ordenament jurídic.

 

CAPÍTOL IV. De la Comissió Executiva

 

**Article 6. Naturalesa**

És l'òrgan superior de govern, participació i control de l'Institut al qual correspon la gestió del sistema estadístic global de la Comunitat Valenciana.

 

**Article 7. Funcionament**

1. La Comissió Executiva funcionarà en ple i en Comissió Permanent.

2. Per a l'estudi d'aspectes concrets dins de les seues competències podran constituir-se al seu si ponències i grups de treball.

 

**Article 8. Composició**

1. El ple de la Comissió Executiva estarà constituït per:

- President o presidenta:

El conseller o consellera d'Economia i Hisenda, que presidirà així mateix l'entitat.

- Vicepresident o vicepresidenta:

El director o directora de l'IVE.

- Vocals nats:

El director o directora general de Modernització i Racionalització de les Administracions Públiques o responsable, a nivell directiu, de la coordinació informàtica de la Generalitat Valenciana.

El sotssecretari o sotssecretària de Planificació i Estudis o director o directora responsable de l'alta inspecció general de les activitats i serveis de l'administració autonòmica valenciana.

- Vocals representants de la Presidència i de les conselleries de la Generalitat Valenciana.

Un o una representant de la Presidència amb rang de director o directora general general o càrrec equivalent, designat pel president o per la presidenta de la Generalitat Valenciana.

Un o una representant de cadascuna de les conselleries de la Generalitat Valenciana amb rang de director general o càrrec equivalent, designat pel conseller respectiu.

- Vocals representants de les corporacions locals:

Sis vocals en representació de les corporacions locals de la Comunitat Valenciana, designats per l'Associació d'Entitats Locals amb major implantació en aquesta, que acorde la seua participació en la Comissió Executiva de l'Institut.

- Secretari o secretària:

Un funcionari o una funcionària de nivell de cap de servei o superior, adscrit a l'IVE i designat per la Comissió Executiva, a proposta del president o presidenta. El secretari o secretària hi actuarà amb veu i sense vot. ****[1]****

2. La Comissió Permanent de la Comissió Executiva estarà constituïda per:

- President: el vicepresident del ple de la Comissió.

- Vicepresident: el vocal representant de la Conselleria d'Economia, Hisenda i Administració Pública en el ple de la Comissió Executiva.

- Vocals:

Cinc vocals dels components del ple de la Comissió Executiva, elegits per aquest, segons la proporció següent: tres pertanyents a l'administració de la Generalitat Valenciana i dos a l'administració local.

Els vocals nats de la Comissió Executiva en Ple.

- Secretari: el secretari de la Comissió Executiva en Ple.

3. Qualsevol dels vocals del ple de la Comissió Executiva estarà facultat per assistir a les reunions de la Comissió Permanent quan ho estime oportú per la índole dels afers a tractar-hi.

4. A les sessions de la Comissió Executiva podrà assistir personal tècnic de l'Institut quan hi siguen requerits, amb veu i sense vot.

5. Les ponències i els grups de treball estaran integrats per membres de la Comissió Executiva i persones designades pels òrgans i institucions interessades i que hagen rebut la invitació de participar-hi per part de la Comissió Executiva. La seua creació es decideix per acord del ple o de la Comissió Permanent.

 

**Article 9. Funcions de la Comissió Executiva**

1. Corresponen a la Comissió Executiva constituïda en ple les funcions següents:

a) Aprovar l'avantprojecte del Pla Valencià d'Estadística i els programes anuals d'activitats respectius.

b) Aprovar les normes reguladores de les estadístiques protegides per la Llei 5/1990, de 7 de juny, d'Estadística de la Comunitat Valenciana.

c) Aprovar els convenis que l'Institut puga establir amb qualsevol Administració pública o entitat privada.

d) Informar sobre els acords o convenis de contingut estadístic que ha de subscriure la Generalitat Valenciana.

e) Informar sobre la creació d'arxius i registres de la Generalitat Valenciana, les seues entitats i empreses, així com les actuacions de modificació, conservació, actualització o ampliació del seu contingut.

f) Aprovar la constitució d'unitats especialitzades en producció estadística en els departaments, entitats i empreses de la Generalitat Valenciana.

g) Examinar i aprovar l'avantprojecte de pressupostos de l'Institut Valencià d'Estadística per a la posterior tramitació.

h) Designar secretari, a proposta del president de la Comissió Executiva.

i) Qualsevol altres funcions que siguen necessàries per al compliment dels fins i l'execució de les competències de l'Institut, així com les que li siguen legalment atribuïdes per a la consecució dels fins generals de la Comunitat Valenciana en matèria estadística.

2. Correspon a la Comissió Executiva constituïda en Comissió Permanent l'exercici de les funcions que li siguen expressament encomanades o delegades pel ple i, en particular, la d'assegurar la continuïtat de l'activitat estadística de la Comissió Executiva en els períodes compresos entre els successius plens, a aquest efecte, podrà adoptar els acords, elaborar les propostes, estudis i informar sobre els projectes, programes i accions, i el seguiment i l'avaluació de les activitats de les ponències i grups de treball. D'aquests acords adoptats per la Comissió Permanent se'n donarà compte al ple en la primera sessió que realitze.

3. Correspon a les ponències l'estudi dels temes de caràcter general relacionats amb la fixació d'objectius i amb l'abast i el contingut de les investigacions estadístiques. Els grups de treball estudiaran els temes sectorials i específics relacionats amb les matèries de la competència pròpia de les distintes ponències.

 

**Article 10. Règim de funcionament**

1. El ple es reunirà totes les vegades que siga necessari per a formular els seus dictàmens i adoptar els seus acords. Així mateix, ho farà quan ho sol·licite, almenys, un terç dels seus membres i , en tot cas, una vegada a l'any.

Els acords es prendran per majoria simple dels assistents i dirimirà els empats el vot del president.

2. Per a la vàlida constitució del ple serà necessària l'assistència, almenys, de la meitat dels seus membres.

3. Si no s'aconsegueix en primera convocatòria en quòrum exigit en l'apartat anterior, es constituirà en segona convocatòria mitja hora després de l'assenyalada per a la primera amb els membres assistents. ****[2]****

4. La Comissió Permanent funcionarà d'acord amb les normes establides per al ple quant al règim de sessions i d'adopció d'acords i es reunirà quan siga convocada pel seu president o per la seua presidenta i en tot cas, almenys una vegada a l'any, amb les mateixes normes establides per al ple per a la vàlida constitució. ****[3]****

5. L'IVE facilitarà els recursos necessaris per a l'organització i funcionament de la Comissió Executiva, incloses les indemnitzacions per raó de servei meritades pels seus membres per a l'assistència a les sessions realitzades, a aquest efecte serà d'aplicació les normes que regisquen la matèria per al personal de la Generalitat Valenciana.

6. En tot allò no previst en aquest decret, la Comissió Executiva ajustarà la seua actuació al que disposa el capítol II del títol II de la Llei de Règim Jurídic de les Administracions Públiques i del Procediment Administratiu Comú.

 

CAPÍTOL V. Del director de l'Institut

 

**Article 11. Nomenament**

El director de l'Institut és nomenat per decret del Govern Valencià, a proposta del conseller d'Economia, Hisenda i Administració Pública com a president de l'Institut Valencià d'Estadística.

 

**Article 12. Funcions**

Al director de l'Institut li corresponen les funcions següents:

a) Execució i direcció dels plans de treball anuals.

b) Dirigir les tasques quotidianes de l'Institut.

c) Dirigir el personal i proposar els nomenaments interns.

d) Elaborar la proposta de Relació de Llocs de Treball de l'Institut.

e) Elaborar la proposta d'avantprojecte de pressupost i memòria anual d'actuació de l'Institut.

f) Adoptar les mesures necessàries per a executar i fer complir els acords adoptats pels òrgans de l'Institut.

g) Vetlar pel compliment dels principis d'objectivitat i correcció tècnica en l'elaboració de les estadístiques.

h) Totes les altres funcions que es troben atribuïdes a l'Institut i no hagen estat referides expressament a altres òrgans d'aquest.

i) Qualssevol altres funcions que li reconega l'ordenament jurídic o que els òrgans de l'Institut li deleguen o encomanen.

 

CAPÍTOL VI. Del Consell Valencià d'Estadística

 

**Article 13. Naturalesa i composició**

1. El Consell Valencià d'Estadística és l'òrgan col·legiat superior consultiu i supervisor de l'Institut, de participació dels informants, productors i usuaris de les estadístiques.

2. El Consell Valencià d'Estadística estarà compost per:

- President: el conseller d'Economia, Hisenda i Administració Pública.

- Vicepresident: el director de l'IVE.

- Vocals:

 Un representant de cada grup parlamentari de les Corts Valencianes designat directament per cadascun d'ells, entre persones que no tinguen la condició de diputat autonòmic.

 Els vocals del ple de la Comissió Executiva de l'Institut nomenats en representació de la Presidència de la Generalitat Valenciana i de cadascuna de les conselleries.

 Un representant de cadascuna de les universitats de la Comunitat Valenciana, nomenat per aquestes.

 Un representant de les cambres de comerç, indústria i navegació, nomenat pel Consell de Cambres Oficials de Comerç, Indústria i Navegació de la Comunitat Valenciana.

 Un representant de les associacions empresarials, nomenat per la de major implantació en la Comunitat Valenciana.

 Dos representants de les organitzacions sindicals, nomenats per les més representatives.

 Un representant de les associacions de consumidors i usuaris inscrites en el Registre d'Associacions de Consumidors de la Comunitat Valenciana, elegit per acord entre aquestes i, si no n'hi ha, per sorteig.

- Secretari: un funcionari adscrit a l'IVE, designat pel seu director, que actuarà amb veu i sense vot.

 

**Article 14. Funcions**

Correspon al Consell Valencià d'Estadística l'exercici de les funcions següents:

a) Informar sobre els avantprojectes dels Plans d'Estadística de la Comunitat Valenciana.

b) Aprovar els projectes de memòria anuals d'activitats estadístiques de la Generalitat Valenciana.

c) Qualssevol altres funcions que li reconega l'ordenament jurídic.

 

**Article 15. Règim de funcionament**

1. El Consell Valencià d'Estadística es reunirà, amb caràcter ordinari, una vegada a l'any, i amb caràcter extraordinari, quan ho acorde el seu president o així ho sol·liciten un terç dels seus membres.

2. Per a la vàlida constitució del Consell serà necessària l'assistència, al menys de la meitat dels seus membres. Si no s'aconsegueix en primera convocatòria el quòrum exigit, es constituirà en segona convocatòria mitja hora després de l'assenyalada per a la primera, amb els membres assistents. ****[4]****

3. L'IVE facilitarà els recursos necessaris per a l'organització i funcionament del Consell, incloses les indemnitzacions per raó de servei meritades pels seus membres per a la assistència a les sessions realitzades, a aquest efecte seran d'aplicació les normes que regisquen la matèria per al personal de la Generalitat Valenciana.

4. En tot allò no previst en aquest decret, el Consell Valencià d'Estadística ajustarà la seua actuació al que disposa el capítol II del títol II de la Llei de Règim Jurídic de les Administracions Públiques i del Procediment Administratiu Comú.

 

CAPÍTOL VII. Organs de gestió

 

**Article 16. Estructura orgànica bàsica**

Per al compliment de les seues finalitats, l'IVE estarà dotat de les següents unitats administratives adscrites orgànicament i funcionalment a la Direcció de l'Institut, que es creen mitjançant el present decret:

- Area Tècnica de l'IVE.

- Servei de Gestió Administrativa.

 

**Article 17. De l'Area Tècnica de l'IVE**

1. L'Area Tècnica de l'IVE es configura com a òrgan de coordinació de les unitats tècniques.

2. Correspon a l'Area Tècnica de l'IVE l'exercici de les següents funcions:

a) Coordinació interna dels serveis tècnics adscrits a aquesta.

b) Planificació, avaluació i seguiment d'objectius, projectes i resultats de l'activitat estadística de la Comunitat Valenciana, conforme a les directrius, plans i programes aprovats.

c) Suport permanent a l'activitat d'òrgans col·legiats en matèria estadística.

d) Coordinació tècnica de qualsevol altres activitats a desenvolupar per l'IVE en l'exercici de les funcions previstes en la Llei 5/1990, de 7 de juny, d'Estadística de la Comunitat Valenciana.

e) Representació de la Direcció en les funcions que se li encomanen.

3. S'integren en l'Àrea Tècnica de l'IVE les unitats tècniques següents:

- Servei de Sistemes d'Informació.

- Servei d'Estadístiques Econòmiques.

- Servei de Coordinació, Planificació i Difusió Estadística.

- Servei d'Estadístiques Demogràfiques i Socials. ****[5]****

4. Correspon al Servei de Sistemes d'Informació l'exercici de les següents funcions:

a) Planificació, execució i control dels processos d'explotació de sistemes de informació estadística.

b) Suport a usuaris i operacions.

c) Manteniment i desenvolupament d'aplicacions.

d) Execució de la funció de seguretat global de sistemes d'informació i configuració i gestió de les xarxes de comunicacions interna i externa de l'IVE en el marc de l'estratègia definida per la Sotssecretaria per a la Modernització de les Administracions Públiques.

5. Correspon al Servei de Estadístiques Econòmiques l'exercici de les funcions següents:

a) La integració de l'activitat de contingut demogràfic i social, tant estructural com conjuntural.

b) Promoció i execució de les tasques relacionades amb l'elaboració del sistema de comptes regionals i el marc Input-Output de l'economia valenciana.

c) Elaboració de directoris estadístics d'empreses i institucions. ****[6]****

6. Correspon al Servei de Coordinació, Planificació i Difusió Estadística l'exercici de les següents funcions:

a) Suport a les tasques de coordinació i planificació de l'activitat estadística de la Comunitat Valenciana.

b) Disseny i elaboració de productes i serveis de difusió d'informació estadística.

c) Manteniment del Centre de Documentació, Infraestructura i Informació Estadística.

d) Atenció i assessorament a usuaris externs en la consulta de fonts estadístiques.

7. Correspon al Servei d'Estadístiques Demogràfiques i Socials l'exercici de les funcions següents:

a) La integració de l'activitat de contingut demogràfic i social, siga d'estructura o de dinàmica de la població, la seua relació amb l'espai físic i els comportaments culturals i socials.

b) Elaboració d'indicadors demogràfics i socials, projeccions demogràfiques i estudis històrics de població. ****[7]****

 

**Article 18. Del Servei de Gestió Administrativa**

Correspon al Servei de Gestió Administrativa l'exercici de les següents funcions:

a) Gestió pressupostària i econòmica.

b) Gestió i tramitació d'expedients de contractació.

c) Administració del personal.

d) Gestió dels serveis generals i dels mitjans materials d'us comú de l'Institut.

e) Estudi i preparació de totes aquelles disposicions legals que es considere necessari proposar als òrgans competents.

f) Gestió dels expedients sancionadors en el marc del que preveu la Llei 5/1990, de 7 de juny, d'Estadística de la Comunitat Valenciana.

g) Qualssevol funcions de tipus administratiu no atribuïdes expressament a cap altre Servei de l'Institut.

 

**Article 19. Organització territorial**

Per a la prestació dels seus serveis i l'adequada realització de les seues activitats, l'IVE podrà disposar l'establiment d'Oficines Estadístiques Territorials, amb els àmbits que en cada cas es determinen.

 

CAPÍTOL VIII. Règim econòmic

 

**Article 20**

L'Institut Valencià d'Estadística es finançarà amb càrrec als següents recursos:

a) Les dotacions consignades al seu favor a càrrec dels Pressupostos de la Generalitat Valenciana.

b) Els ingressos ordinaris i extraordinaris generats per l'exercici de les seues activitats i per la prestació dels seus serveis.

c) Els crèdits, préstecs, emprèstits i altres operacions financeres que puga concertar.

d) Les subvencions i aportacions que, per qualsevol títol, siguen concedides al seu favor per entitats, públiques o privades, o per particulars.

e) Els productes i rendes dels béns i valors que constituïsquen el seu patrimoni.

f) Qualsevol altre recurs que li poguera ser atribuït.

 

CAPÍTOL IX. Patrimoni

 

**Article 21. Béns i drets**

1. Els béns i drets de l'IVE es regiran pel que disposa la Llei de Patrimoni de la Generalitat Valenciana i el text refós de la Llei d'Hisenda Pública de la Generalitat Valenciana.

2. El patrimoni de l'Institut Valencià d'Estadística estarà integrat pels béns i drets que li siguen adscrits per la Generalitat Valenciana, els quals conservaran la seua qualificació jurídica originària, així com pels que adquirisca i els que li siguen incorporats i adscrits en el futur per qualsevol entitat o persona i per qualsevol títol.

 

CAPÍTOL X. Personal de l'IVE

 

**Article 22. Règim del personal**

1. Constitueixen el personal de l'IVE:

a) Els funcionaris i contractats laborals de la Generalitat Valenciana que se li adscriguen.

b) El personal que s'incorpore a aquest, conforme a la normativa vigent.

c) El personal procedent d'altres entitats que se li adscriguen, d'acord amb la normativa en matèria de funció pública.

2. El personal al servei de l'Institut Valencià d'Estadística serà funcionari o laboral en els mateixos termes i condicions que les establides per a l'administració de la Generalitat Valenciana.

3. El personal funcionari, de carrera o interí, es regirà per la legislació estatal bàsica en matèria de funció pública, la Llei de Funció Pública Valenciana i la seua normativa de desplegament. El personal laboral, fix o temporal, es regirà per la legislació laboral i els convenis col·lectius que els afecten.

4. La provisió de vacants de llocs de treball, ja siguen funcionarials o laborals, es realitzarà d'acord amb la normativa aplicable en matèria de funció pública.

5. Correspon al director de l'IVE quantes funcions estiguen atribuïdes per la normativa vigent als secretaris generals de les conselleries en matèria de personal.

 

CAPÍTOL XI. Règim pressupostari

 

**Article 23**

El règim pressupostari, economicofinancer, de comptabilitat, intervenció i de control financer de l'Institut Valencià d'Estadística serà l'establit en el text refós de la Llei de Hisenda Pública de la Generalitat Valenciana.

 

DISPOSICIONS TRANSITORIES

 

**Primera**

D'acord amb el que disposa la disposició addicional tercera de la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat Valenciana, s'integra en l'Institut tot el personal, qualsevol que siga la seua naturalesa, adscrit a l'Area de l'Institut Valencià d'Estadística.

La integració a la qual es refereix el paràgraf anterior tindrà efectes economicopressupostaris des de l'entrada en vigor de l'esmentada llei.

En el termini de tres mesos des de l'entrada en vigor del present decret, es procedirà a la modificació de la Relació de Llocs de Treball de l'IVE per a adaptar-la a la reorganització prevista en la present disposició.

 

**Segona**

A l'entrada en vigor del present decret, s'adscriuen al patrimoni de l'Institut tots aquells béns i drets que estiguen adscrits actualment a l'Area de l'Institut Valencià d'Estadística.

 

**Tercera**

Atenent els criteris d'eficiència i economia, la gestió economicoadministrativa de l'Institut Valencià d'Estadística podrà desenvolupar-se a través dels serveis administratius de la Conselleria d'Economia, Hisenda i Administració Pública.

 

DISPOSICIÓ DEROGATORIA

 

Queden derogades totes aquells disposicions, d'igual o inferior rang, que s'oposen al que preveu el present decret.

 

DISPOSICIONS FINALS

 

**Primera**

Queda modificat el Decret 28/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Economia, Hisenda i Administració Pública, així com la seua normativa de desplegament, en els termes que queden afectats pel present decret.

 

**Segona**

Es faculta el conseller d'Economia, Hisenda i Administració Pública per a dictar les disposicions necessàries per a l'aplicació i desplegament del que disposa aquest decret.

 

**Tercera**

El present decret entrarà en vigor l'endemà de la publicació en el Diari Oficial de la Generalitat Valenciana.

 

València, 26 de maig de 1998

 

El president de la Generalitat Valenciana,

EDUARDO ZAPLANA HERNANDEZ-SORO

 

El conseller d'Economia, Hisenda i Administració Pública,

JOSÉ LUIS OLIVAS MARTINEZ

 

 

---

****[1]****Redacció que en fa l'article 4 del **[Decret 36/2000, de 28 de març](http://www.docv.gva.es/index.php?id=26&sig=1087/2000)**, del Govern Valencià, pel qual es modifica el Reglament Orgànic i Funcional de l'entitat autònoma Institut Valencià d'Estadística. [2000/X2570] (DOCV núm. 3723 de 04.04.2000) Ref. Base de dades 1087/2000.

****[2]****Ibídem, article 5.

****[3]****Ibídem, article 6.

****[4]****Ibídem, article 7.

****[5]****Ibídem, article 1.

****[6]****Ibídem, article 2.

****[7]****Introduït per l'article 3 del **[Decret 36/2000, de 28 de març](http://www.docv.gva.es/index.php?id=26&sig=1087/2000)**.


Còpia Permalink ELI